**Уведомление за стартиране на производство по издаване на заповед на министъра на земеделието за определяне на зона в акваторията на Черно море, в която е забранено използването на бийм трал**

Съгласно разпоредбите на чл. 35, ал. 5 от Закона за рибарството и аквакултурите (ЗРА) министърът на земеделието по предложение на изпълнителния директор на Изпълнителната агенция по рибарство и аквакултури (ИАРА), със заповед определя зони, в които е забранено използването на бийм трал. Въвеждането на това ограничение за риболов ще спомогне за намаляването на въздействието на рибарството върху структурата на дънните екосистеми в конкретната зона в Черно море.

Във връзка с гореизложеното и на основание чл. 66 и следващите от Административнопроцесуалния кодекс Ви уведомявам за стартиране на производство по издаване на общ административен акт (заповед) на министъра на земеделието за определяне на зона в акваторията на Черно море, в която е забранено използването на бийм трал.

Уведомявам Ви, че може да участвате в производството, като всички писмени предложения и възражения по проекта на административен акт следва да бъдат изпращани в едномесечен срок от датата на публикуване до Изпълнителна агенция по рибарство и аквакултури, на адрес: гр. Бургас 8000, ул. „Княз Александър Батенберг” № 1 и на следните електронни адреси: office@iara.government.bg и dimitrina.chakarova@iara.government.bg

**

 **РЕПУБЛИКА БЪЛГАРИЯ**

 Изпълнителна агенция по рибарство и аквакултури

**ОДОБРЯВАМ:**

**Д-Р ИВАН ИВАНОВ**

**МИНИСТЪР**

**ДО**

**Г-Н ИВАН ИВАНОВ**

**МИНИСТЪР НА ЗЕМЕДЕЛИЕТО**

**ЧРЕЗ:**

**Г-Н МОМЧИЛ НЕКОВ**

**ЗАМЕСТНИК-МИНИСТЪР НА ЗЕМЕДЕЛИЕТО**

**ДОКЛАД**

oт

Христо Панайотов – изпълнителен директор на Изпълнителна агенция по рибарство и аквакултури

 **Относно**: Проект на заповед на министъра на земеделието за определяне на зони в акваторията на Черно море, в които е забранено използването на бийм трал.

**УВАЖАЕМИ ГОСПОДИН МИНИСТЪР,**

В чл. 35, ал. 5 от Закона за рибарството и аквакултурите (ЗРА) е предвидена възможността министърът на земеделието, по предложение на изпълнителния директор на ИАРА, със заповед да определя зони, в които е забранено използването на бийм трал. В тази връзка, със Заповед № РД09-423/28.05.2020 г. на министъра на земеделието, храните и горите е установена забрана за използването на бийм трал във вътрешните морски води и териториално море на Република България в акваторията на Черно море в зона „Бяла-Обзор“. Ограничението за риболов се прилага за срок от две години от датата на издаването на заповедта.

Поради изтичане срока на действие на цитираната заповед (28.05.2022 г.), Изпълнителна агенция по рибарство и аквакултури (ИАРА) поиска от научни институти в страната - Институт по океанология към Българска академия на науките и Институт по рибни ресурси, гр. Варна към Селскостопанската академия да предоставят становища и предложения за зони, в които риболовът с бийм трал да бъде забранен, включително целесъобразността от продължаване срока на действащата забрана.

Постъпилото в отговор становище от Института по рибни ресурси гр. Варна (вх. № 33-00-79/15.04.2022 г.), съдържа препоръка за запазване на действащата забрана за риболов с бийм трал в зоната „Бяла – Обзор“ за нов двугодишен период. Въз основа на полученото становище, ИАРА подготви проект на заповед на основание чл. 35, ал. 5 от ЗРА за определяне на зона, в която риболовът с бийм трал е забранен.

**УВАЖАЕМИ ГОСПОДИН МИНИСТЪР,**

Предвид гореизложеното, моля за Вашето разпореждане да бъде стартирана процедура по чл. 66 и следващите от Административнопроцесуалния кодекс по издаване на общ административен акт – заповед за определяне на зона в акваторията на Черно море, в която е забранено използването на бийм трал. Проектът на заповед следва да бъде публикуван на електронните страници на Министерство на земеделието и ИАРА с оглед осигуряване на възможност на заинтересованите страни да се запознаят с проекта и да участват в административното производство по издаването му.

**Приложения:**

1. Становище от Института по рибни ресурси гр. Варна с вх. № 33-00-79/15.04.2022 г. на ИАРА;

2.Проект на заповед за определяне на зона в акваторията на Черно море, в която е забранено използването на бийм трал.

**С УВАЖЕНИЕ,**

**ХРИСТО ПАНАЙОТОВ**

**ИЗПЪЛНИТЕЛЕН ДИРЕКТОР**

****

 **ПРОЕКТ**

РЕПУБЛИКА БЪЛГАРИЯ

Министър на земеделието

**З А П О В Е Д**

**№ РД ............................**

**гр. София,................2022 г.**

На основание чл. 35, ал. 5 от Закона за рибарството и аквакултурите, чл. 3, ал. 1 и чл. 5, ал. 2 от Устройствения правилник на Министерство на земеделието, храните и горите (Обн. ДВ. бр. 82 от 18.10.2019 г.) и във връзка с одобрен доклад с рег. № …………………../………………… на изпълнителния директор на Изпълнителна агенция по рибарство и аквакултури

**Н А Р Е Ж Д А М:**

**І**.Забранявам използването на бийм трал във вътрешните морски води и териториално море на Република България в акваторията на Черно море в зона „Бяла – Обзор“ със следните координати в равнинна координатна система WGS84 UTM 35N:

|  |  |
| --- | --- |
| **E** | **N** |
| 27.9100 | 42.8900 |
| 28.0574 | 42.8900 |
| 28.0214 | 42.8100 |
| 27.9019 | 42.8100 |

**ІІ.** Забраната по т. І се прилага за срок от две години от датата на издаване на настоящата заповед.

**ІІІ.** Настоящата заповед не изменя и/или допълва въведени забрани за използване на бийм трал в морските акватории на защитени зони по Закона за биологичното разнообразие и защитени територии по Закона за защитените територии.

**ІV.** В случаите на констатирано нарушение по т. ІІІ информацията се изпраща на компетентните органи.

Настоящата заповед не отменя забрани и ограничения на риболовни дейности в зоната по т. І, наложени по силата на други нормативни и/или общи административни актове.

Заповедта подлежи на обжалване по реда на Административнопроцесуалния кодекс в едномесечен срок от съобщението за издаването ѝ или в 14-дневен срок от отделните съобщения до лицата, участвали в производството пред административния орган.

Контрол по изпълнение на заповедта възлагам на изпълнителния директор на Изпълнителна агенция по рибарство и аквакултури.

Заповедта да се връчи на съответните длъжностни лица за сведение и изпълнение.

**МИНИСТЪР НА ЗЕМЕДЕЛИЕТО:**

**д-р ИВАН ИВАНОВ**